SL Uradni list Evropske unije C 188/35

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 188/13

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PROSCIUTTO DI SAURIS“

ES št.: IT-PGI-0005-0512-07.12.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero Delle Politiche Agricole e Forestali Naslov: Via XX Settembre 20 00187 Roma RM ITALIA Tel. +39 0646655106 Faks +39 0646655306 E-naslov: saco7@politicheagricole.gov.it

2. Vlagatelj:

Naziv: Associazione Temporanea tra Imprese per la presentazione della richiesta e l’ottenimento del riconoscimento delle I.G.P. «Speck e Prosciutto di Sauris» Naslov: Sauris di Sotto 88 — I 33020 Sauris UD ITALIA Tel. +39 043386054 Faks +39 043386149 E-naslov: claudio.p@wolfsauris.it Sestava: proizvajalci/predelovalci ( X ) drugo ( )

3. Vrsta proizvoda:

Razred 1.2 – Mesni izdelki

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Prosciutto di Sauris“

4.2 Opis:

ZGO „Prosciutto di Sauris“ je slan prekajen pršut, ki je zorel najmanj deset mesecev. Ob koncu zorenja je proizvod „Prosciutto di Sauris“ v celem kosu s kostjo in brez parklja. Koža je enakomerne zlate lešnikaste barve z oranžnimi odtenki. Vidni deli pustega mesa so temnordeče barve. Meso je čvrsto in elastično, tudi tam, kjer se meso reže navpično. Proizvod ZGO „Prosciutto di Sauris“ v celem kosu tehta 7,5 kg ali več. Pusto meso je ob prerezu rdeče-rožnate barve. Maščoba je bleščeče bele ali belkastorožnate barve. Meso je prijetnega vonja in sladkega okusa z rahlim priokusom po prekajenem. Ob vnosu v promet ima proizvod naslednje fizično-kemijske značilnosti: vlažnost je nižja od 64 %; sol (klorid)/vlažnost: višja od 7,2 in nižja od 11,2 na podlagi procentualne sestave; beljakovine: več kot 24 % in manj kot 30 %. Te lastnosti so bile določene na podlagi objektivnih parametrov, izmerjenih od leta 2001 do leta 2005 v laboratorijih za analize, ki jih je potrdil Sincert. Pregledi so se izvajali v presledku treh mesecev (skupno 120 analiz). Preskusi so se izvedli z naslednjimi metodami:

— proteini (Nx6.25), UM: g/100 g, metoda ISO937:1991,

— natrijev klorid, UM: g/100 g, metoda AOAC 935.47 ed. 17th 2003,

— suha snov, UM: g/100 g, metoda ISO 1442:1997

4.3 Geografsko območje:

Občina Sauris v avtonomni deželi Furlanija-Julijska krajina.

4.4 Dokazilo o poreklu:

Vsaka stopnja proizvodnega postopka se spremlja in za vsako se vodijo vhodni in izhodni proizvodi. Sledljivost (od začetka do konca proizvodne verige) se zagotovi s tem in z vpisom rejcev, klavcev, razkosevalnic, predelovalcev, pakirnic in razrezalnic v registre, ki jih vodi nadzorni organ, ter s pravočasno prijavo proizvedenih količin nadzornemu organu. Vse fizične in pravne osebe, ki so vpisane v ustrezne registre, so lahko predmet kontrole, ki jo izvaja nadzorni organ v skladu s proizvodno specifikacijo in zadevnim načrtom spremljanja.

4.5 Metoda pridobivanja:

ZGO „Prosciutto di Sauris“ se proizvaja iz prašičev tradicionalnih vrst Large White Italiana in Landrace Italiana, kot sta bili izboljšani na podlagi italijanskega genealoškega registra, ali potomcev merjascev iste vrste; potomcev merjascev pasme Duroc Italiana, kakor je bila izboljšana na podlagi italijanskega genealoškega registra; potomcev merjascev drugih vrst ali merjascev mešanih vrst, pod pogojem, da prihajajo iz shem izbora ali križanja, katerih namen ni nezdružljiv z italijanskim genealoškim registrom za proizvodnjo težkega prašiča. Prašiči se zakoljejo po devetem mesecu starosti in najpozneje v petnajstem mesecu. Trupi, pridobljeni po zakolu, morajo biti razvrščeni kot „težki“ na podlagi Uredbe (EGS) št. 3220/84 in Odločbe Komisije 2001/468/ES z dne 8. junija 2001 in morajo biti uvrščeni v srednjo kategorijo uradnega sistema za ocenjevanje mesnatosti.

Stegno mora tehtati več kot 11 kg, obdelava pa se mora začeti najpozneje dan po dostavi. Soljenje poteka v treh fazah in se zaključi v 21 dneh od začetka postopka. Prekajevanje stegen se izvaja v primernih prostorih, kje je dim, ki se proizvede s sežiganjem bukovega lesa v pečeh zunaj prostora, usmerjen po kanalih, tako da vstopa v prostor iz tal. Postopek prekajevanja poteka 72 ur. Temperatura v prekajevalnici je med 15 in 20 °C, relativna vlaga pa je od 50 do 90-odstotna. Po sušenju pršuti zorijo v prostorih z okni za zagotovitev naravne ventilacije in obnavljanja zraka. Zorenje poteka pri temperaturi med 16 in 22 °C ter relativni vlažnosti zraka med 50 in 90 %. Med zorenjem se v brazde pršutov namaže mešanica iz svinjske masti (60–80 %), moke iz žitaric (do 25 %), soli (1 %) in popra (1–30 %). Po tem koraku mazanja z mastjo se pršuti ponovno pripravijo za zorenje, ki bo trajalo najmanj deset mesecev, kar se izračuna tako, da se dnevu, ko se je začelo soljenje, prišteje 10 enakih obdobij po 30 dni.

Pršut ZGO „Prosciutto di Sauris“ v celem kosu s kostjo tehta najmanj 7,5 kg. Prodaja se lahko v celem kosu s kostjo, brez kosti ali brez kosti in narezan na kose ali razrezan na rezine in predpakiran. Če je razkoščičen in razrezan na kose, se vakuumsko pakira, če pa je narezan na rezine in predpakiran, se pakira vakuumsko ali v prilagojeni atmosferi. Postopki odstranjevanja kosti, razkosavanje, rezanja na rezine in pakiranje proizvoda ZGO „Prosciutto di Sauris“ se izvajajo v obratih območja, določenega v točki 4.3, s čimer se potrošniku zagotovijo posebne značilnosti proizvoda in predvsem okus in vonj po prekajenem mesu, ki je značilen za proizvod „Prosciutto di Sauris“.

4.6 Povezava:

Posebne značilnosti proizvoda „Prosciutto di Sauris“ so tesno povezane z območjem proizvodnje, za katerega je predvsem značilna edinstvena mikroklima doline Sauris, ter tradicionalno tehniko prekajevanja svinjskega mesa. Dolina Sauris ima posebno orografsko obliko, in sicer obliko sklede, obdane z gorami. Razteza se od vzhoda proti zahodu in količine padavin so v primerjavi s Karnijskimi in Julijskimi Alpami manjše. Posebna lega, kombinacija zračnih tokov z bližnjih gora in spodnjega dela doline, zračni tlak, na katerega vpliva lega na več kot 1 000 metrih, in neprestano pihanje vetra, ki je le redko zelo močan in podnevi piha proti goram, ponoči pa proti dolini, ter na katerega vpliva tudi umetno jezero. Vsi ti dejavniki ustvarjajo posebne higroskopne pogoje, ki omogočajo delno dehidracijo proizvoda „Prosciutto di Sauris“ med zorenjem. Med zorenjem se zaradi naravnih biokemičnih procesov, povezanih z endogenimi encimi in soljo, na površini proizvoda razvije mikroflora (predvsem plesni), ki je naravno prisotna v zorilnici. Zaradi nje proizvod pridobi posebne organoleptične lastnosti, ki so zanj značilne. Dostop svežega zraka zgornjega dela doline Lumiei v zorilnice da proizvodu „Prosciutto di Sauris“ značilen sladek okus, ki se razvije zaradi prave količine soli in ker maščoba, s katero je meso pokrito, ne oksidira. Zaradi tega je proizvodnja pršuta „Prosciutto di Sauris“ močno odvisna od okoljskih (podnebnih) in bioloških (mikroflora) pogojev tega območja. Poleg edinstvene mikroklime so pomembne tudi izkušnje in stara tradicija obdelave mesa z uporabo soli in prekajevanja. Prekajevanje je način obdelave, ki so ga uporabljali že prvi naseljenci in da obdelanemu mesu posebno barvo ter predvsem vonj in okus. Za prekajevanje proizvoda „Prosciutto di Sauris“ se še danes uporablja bukov les iz območnih gozdov, čigar dim daje proizvodu ZGO značilen aromatičen okus ter nežen in ne premočan vonj. Tradicija lokalnega prebivalstva uporabe soli in dima, ki je germanska navada za konzervacijo mesa in je običajnejša v subalpskem območju, vpliva na organoleptične lastnosti proizvoda „Prosciutto di Sauris“, predvsem na njegov vonj in okus ter rahel priokus po prekajenem mesu.

4.7 Nadzorni organ:

Nadzorni organ izpolnjuje pogoje standarda EN 45011.

Naziv: Istituto Nord Est Qualità — I.N.E.Q. Naslov: Via Nazionale 33/35 33030 Villanova di San Daniele del Friuli UD ITALIA Tel. +39 0432956951 Faks +39 0432956955 E-naslov: info@ineq.it

4.8 Označevanje:

Na vsakem pršutu mora biti žig, odtisnjen z neizbrisljivim črnilom ali pa se ga vžge, na njem pa morajo biti navedeni dan, mesec (rimske številke) in leto začetka obdelave pršuta in klavnica. Zaščitena geografska označba „Prosciutto di Sauris“ mora biti na oznaki izpisana v italijanskem jeziku z razločnimi in neizbrisljivimi črkami, ki se jasno razlikujejo od vseh drugih napisov na oznaki. Imenu takoj sledi navedba „Indicazione Geografica Protetta“ in/ali kratica „I.G.P.“. Dovoljena je uporaba navedb, ki se nanašajo na ime ali imena podjetij ali zasebne blagovne znamke, pod pogojem, da ne hvalijo proizvoda in ne zavajajo kupca. Logotip ZGO mora biti prikazan na etiketah, embalaži in grafičnih podobah.

Logotip ZGO je moder in ovalne oblike, obrobljen je z zeleno barvo, v njem pa je napis rumene barve „Sauris“, nad katerim je profil gore bele barve in profil dveh smrek zelene barve, pod njim pa sta dva svetlo modra valova.